KOMISSION KERTOMUS EUROOPAN PARLAMENTILLE JA NEUVOSTOLLE edistymisestä epäpuhtauksien päästöjä ja siirtoja koskevan eurooppalaisen rekisterin (E-PRTR) perustamisesta annetun asetuksen (EY) N:o 166/2006 täytäntöönpanossa /* COM/2013/0111 final */





KOMISSION KERTOMUS EUROOPAN PARLAMENTILLE JA NEUVOSTOLLE edistymisestä epäpuhtauksien päästöjä ja siirtoja koskevan eurooppalaisen rekisterin (E-PRTR) perustamisesta annetun asetuksen (EY) N:o 166/2006 täytäntöönpanossa (ETA:n kannalta merkityksellinen teksti) SISÄLLYSLUETTELO KOMISSION KERTOMUS EUROOPAN PARLAMENTILLE JA NEUVOSTOLLE edistymisestä epäpuhtauksien päästöjä ja siirtoja koskevan eurooppalaisen rekisterin (E-PRTR) perustamisesta annetun asetuksen (EY) N:o 166/2006 täytäntöönpanossa.......................................................................................................................... 1........... Tausta ja johdanto.......................................................................................................... 3 2........... Arvioinnista.................................................................................................................... 3 3........... Asetuksen täytäntöönpanon tila EU:n tasolla.................................................................... 4 3.1........ E-PRTR-verkkosivusto.................................................................................................. 4 3.2........ Tiedonsiirto ja laadunvarmistus EU:n tasolla..................................................................... 5 3.3........ Komission julkaisema opas............................................................................................. 6 4........... E-PRTR-asetuksen täytäntöönpanon tila jäsenvaltioissa................................................... 6 4.1........ Yleistä............................................................................................................................ 6 4.2........ Päästöt ilmaan................................................................................................................ 7 4.3........ Päästöt ja siirrot veteen................................................................................................... 7 4.4........ Päästöt maaperään......................................................................................................... 7 4.5........ Jätteen siirrot.................................................................................................................. 7 5........... Mahdollisuudet parantaa E-PRTR:n toimintaa edelleen..................................................... 8 5.1........ Tietojen laadun parantaminen ja käyttäjien luottamuksen lisääminen.................................. 8 5.2........ Tietojen käytön ja vaihdon parantaminen......................................................................... 9 5.3........ E-PRTR-asetuksen oikeusperustan lähempi tarkastelu ja yhteydet muuhun lainsäädäntöön 9 6........... Päätelmä........................................................................................................................ 9 1. Tausta ja johdanto Epäpuhtauksien päästöjä ja siirtoja koskevat rekisterit tarjoavat suurelle yleisölle tietoa epäpuhtauksien päästöistä[1] ja laitoskokonaisuuksien ulkopuolelle tehtävistä epäpuhtauksien ja jätteen siirroista[2] sekä näitä koskevista kehityssuunnista kaikkein eniten ympäristöä pilaavilla teollisuudenaloilla. Rekistereiden avulla julkiset ja yksityiset päätöksentekijät voivat määrittää tärkeimmät tavoitteet kustannustehokkaiden päästöjenvähennysstrategioiden toteuttamiseksi ja osoittaa, miten ympäristön pilaantumisen vähentämisessä on edistytty. Rekisterien avulla voidaan myös seurata tiettyjen kansallisten, EU:n tason tai kansainvälisten velvoitteiden tai sopimusten noudattamista. Asetuksella (EY) N:o 166/2006 perustettiin epäpuhtauksien päästöjä ja siirtoja koskeva eurooppalainen rekisteri, jäljempänä ’E-PRTR’, jolla pannaan EU:ssa täytäntöön Århusin yleissopimukseen[3] liittyvä YK:n Euroopan talouskomission PRTR-pöytäkirja. E-PRTR perustuu vuonna 2000 laadittuun Euroopan epäpuhtauspäästöluetteloon (EPER), ja sillä kehitetään tätä edelleen. E-PRTR:n avulla pyritään pääasiallisesti asettamaan saataville ympäristötietoa, joka koskee suurimpia teollisuuslaitoksia. Päästöjen ilmoittamisvelvoitteet liittyvät tietyntyyppisiin teollisuuden toimintoihin ja asetuksessa vahvistettuihin päästökynnyksiin, joiden avulla pyritään puuttumaan ympäristöä eniten pilaaviin teollisuuden päästölähteisiin. Tämä koskee erityisesti toimintoja, joista säädetään ympäristön pilaantumisen ehkäisemisen ja vähentämisen yhtenäistämisestä annetussa direktiivissä 2008/1/EY. Ilmoittaminen kattaa tiedot sellaisista lueteltujen epäpuhtauksien päästöistä ympäristöön, jotka ovat tulosta ihmisen tahallisesta, tahattomasta, tavanomaisesta tai poikkeuksellisesta toiminnasta, tapahtuvat laitoksen alueella ja ylittävät edellä kuvatut päästökynnykset. Ilmoitettujen arvojen on perustuttava parhaisiin käytettävissä oleviin mittauksista, laskelmista tai estimaateista saatuihin tietoihin. E-PRTR-asetuksen 17 artiklan mukaan komissio tarkastelee jäsenvaltioiden E-PRTR:n kautta toimittamia päästötietoja ja tekee yleisen arvioinnin rekisterin kolmen ensimmäisen toimintavuoden aikana saadusta kokemuksesta. Tämä kertomus kattaa mainitut E-PRTR:n kolme ensimmäistä toimintavuotta. 2. Arvioinnista Ensimmäiset, vuoden 2009 E-PRTR-tiedot asetettiin saataville PRTR-verkkosivustolla[4] toukokuussa 2011, jolloin saatavilla oli jo tietoja kolmelta vuodelta ja arviointi voitiin aloittaa. Euroopan ympäristökeskuksen (EYK) tuella luotiin tietokokonaisuudet ja välineet tietojen laadun varmistamiseksi. Tietoa E-PRTR-asetuksen täytäntöönpanosta kansallisella tasolla ja tietojen ilmoittamisesta kerättiin jäsenvaltioista konsultin avulla. Lisäksi tietoa kerättiin E-PRTR-verkkosivuston[5] toimintakyvyn arvioimiseksi. EYK osallistui tähän työhön, jäsenvaltioiden asiantuntijoita ja sidosryhmiä kuultiin sen tuloksista, minkä jälkeen laadittiin suosituksia tehdystä analyysistä. Lisäksi komissio on tutkinut asiaa koskevia voimassa olevia EU:n säädöksiä ja aloitteita sen arvioimiseksi, onko E-PRTR:n ja muiden tietokantojen välillä täydentävyyksiä ja eroja. Olisi huomattava, että kokemus, joka saatiin vuoden 2010 tietojen ilmoittamisesta, vahvistaa tässä kertomuksessa esitetyn arvioinnin ja päätelmän. Tiedot asetettiin saataville internetiin huhtikuussa 2012. 3. Asetuksen täytäntöönpanon tila EU:n tasolla 3.1. E-PRTR-verkkosivusto Asetuksen 10 artiklan 1 kohdan mukaan komissio asettaa E-PRTR:n yleisön saataville maksutta internetissä. E-PRTR-verkkosivustoa isännöi ja ylläpitää EYK. E-PRTR-tiedot ovat myös yhdistettävissä muihin tietokokonaisuuksiin. E-PRTR-verkkosivusto on suunniteltu niin, että se on helposti suuren yleisön saatavilla ja että sen sisältämät tiedot ovat jatkuvasti ja välittömästi käytettävissä. Tällä hetkellä E-PRTR-verkkosivustolla voi tutustua tietoihin, jotka ovat peräisin noin 29 000 suuresta teollisuuslaitoksesta, jotka kattavat 65 erilaista talouden toimintaa merkittävillä teollisuudenaloilla[6]. E-PRTR-verkkosivustolta saa tietoa niiden epäpuhtauspäästöjen määrästä, jotka kulkeutuvat ilmaan, veteen ja maaperään, sekä laitoskokonaisuuksien ulkopuolelle tehtävistä jätteen ja jäteveden epäpuhtauksien siirroista 91 tärkeimmän epäpuhtauden osalta, mukaan lukien raskasmetallit, torjunta-aineet, kasvihuonekaasut ja dioksiinit. Nämä keskeiset tietokokonaisuudet koskevat tärkeimpiä pilaantumisen pistekuormituslähteitä, ja niiden lisäksi E-PRTR sisältää alueellisesti eriteltyä tietoa epäpuhtauspäästöistä, jotka ovat kulkeutuneet ilmaan hajakuormituslähteistä. Lähiaikoina E-PRTR:ään lisätään tietoa epäpuhtauspäästöistä, jotka ovat kulkeutuneet veteen hajakuormituslähteistä. E-PRTR-verkkosivuston käyttäjäprotokollien ja yksittäisen käyttäjäkyselyn analysointi on osoittanut, että E-PRTR-verkkosivustoa käyttää useita erilaisia käyttäjiä, mukaan lukien viranomaiset, yksityisyritykset ja suuri yleisö. Käyttäjät pitävät verkkosivun suunnittelua yleensä ottaen käytännöllisenä ja tarkoituksenmukaisena. Käyttäjät katsovat, että tiedot, jotka esitetään sekä koottuina että eriteltyinä, ovat kattavia ja helposti saatavassa muodossa. Myös EU:n ulkopuolisissa maissa sijaitsevat käyttäjät vahvistavat tämän myönteisen tuloksen, ja useat kolmannet maat ovat osoittaneet kiinnostusta EU:n järjestelmän käyttämiseen perustana omien kansallisten rekistereidensä kehittämisessä. Monet käyttäjät ovat kuitenkin esittäneet, että verkkosivuston käyttäjäystävällisyyttä (esimerkiksi liikkumista sivustolla ja hakutoimintoja) voitaisiin parantaa edelleen ja että verkkosivustoa olisi päivitettävä aktiivisemmin (esimerkiksi hyperlinkkien korjaamiseksi). Lisäksi on ehdotettu, että käytettyä terminologiaa olisi yksinkertaistettava. Käyttäjät ja jäsenvaltiot ovat yhtä mieltä siitä, että verkkosivustolle olisi hyödyllistä lisätä taustatietoja (esimerkiksi mittausmenetelmä) selventämään esillä olevia tietoja ja niiden vertailtavuutta. Vaikka E-PRTR-verkkosivusto on jo suuressa määrin vakiinnuttanut asemansa luotettavana päästöjen tietolähteenä, jolla on useita erilaisia käyttäjiä – keskimäärin 590 vierailijaa päivässä – on edelleen huomattavaa potentiaalia lisätä tietämystä sen olemassaolosta ja kasvattaa sen käyttäjämäärää. 3.2. Tiedonsiirto ja laadunvarmistus EU:n tasolla Asetuksen 5 artiklan mukaan asetuksen soveltamisalaan kuuluvien laitosten toiminnanharjoittajien on vuosittain ilmoitettava asiaa koskevat tiedot toimivaltaiselle viranomaiselle siinä jäsenvaltiossa, joka on niiden kotipaikka. Jäsenvaltioiden on koottava ilmoitetut tiedot, tarkistettava niiden laatu ja välitettävä ne eteenpäin komissiolle ja EYK:lle, jotta ne voidaan levittää E-PRTR-verkkosivuston kautta. Tiedot on mahdollista toimittaa uudelleen. Automaattinen validointiväline auttaa jäsenvaltioita E-PRTR-tietojen validoinnissa ennen niiden toimittamista eteenpäin ja varmistaa, että sovittua ilmoitusmuotoa noudatetaan. Validointi kattaa muun muassa seuraavat tiedot: epäpuhtaustyyppi, teollisuudenalojen koodit, maantieteelliset koordinaatit, pakolliset tarkastukset muodon varmistamiseksi, päästöjen tai jätteen määrää koskevat tarkastukset, mukaan lukien poikkeamatestit ja tarkastukset siitä, että noudatetaan tietojen luottamuksellisuutta. Asetuksen ensimmäisten täytäntöönpanovuosien aikana E-PRTR:n sisältämien tietojen laatu tarkastettiin EYK:ssa menettelyllä, jota kutsutaan yleisesti ”epäviralliseksi tarkasteluksi”, seuraavasti: · Jäsenvaltioille annettiin yksityiskohtaista palautetta toimitettujen tietojen laadusta ja täydellisyydestä. EYK:n tarkastukset kattoivat arvion laitosten ja epäpuhtauspäästöilmoitusten lukumäärästä, ilmoitettujen päästöjen ja siirtojen määrät, luottamuksellisuusvaatimukset ja tahattomat epäpuhtauspäästöt. · Tämän jälkeen E-PRTR-tietoja vertailtiin muiden ilmoitusvelvoitteiden (esimerkiksi kansallisia päästörajoja koskeva direktiivi[7], päästökauppajärjestelmädirektiivi[8], yhdyskuntajätevesien käsittelystä annettu direktiivi[9] ja jätetilastoasetus[10]) nojalla ilmoitettujen tietojen kanssa, jotta voitiin yksilöidä eroja ja mahdollisia epäjohdonmukaisuuksia sekä puuttua niihin. Automaattinen validointiväline ja mahdollisuus toimittaa tiedot uudelleen ovat osoittautuneet hyvin hyödyllisiksi jäsenvaltioiden kannalta. Myös epävirallista tarkastelua pidettiin tarkoituksenmukaisena, sillä sen avulla voitiin edistää hyviä toimintatapoja E-PRTR:n ensimmäisten toimintavuosien aikana. Sen avulla voitiin lisäksi yksilöidä epäjohdonmukaisuuksia ja mahdollisia virheitä ilmoitetuissa tiedoissa sekä kehittää edelleen hyviä toimintatapoja laadun varmistamiseksi jäsenvaltioissa. Jäsenvaltioiden on kuitenkin selkeästi vielä parannettava tietojen ilmoittamisen alkuvaiheen laadunvarmistusta. 3.3. Komission julkaisema opas Komissio julkaisi vuonna 2006 oppaan E-PRTR:n käyttöönoton tueksi[11], kuten asetuksen 14 artiklassa edellytetään. Oppaassa esitetään muun muassa, kuka on ilmoitusvelvollinen, mitä on ilmoitettava ja miten. Se sisältää myös ohjeellisen luettelon teollisuudenaloista ja epäpuhtauksista, joista tiedot on ilmoitettava. Opas antaa myös suurelle yleisölle tärkeää tietoa E-PRTR:stä. Kaikki kuullut sidosryhmät pitivät opasta erittäin hyödyllisenä ilmoitusmenettelyn kannalta. Oppaan tarkistaminen voisi auttaa selventämään edelleen avoimina olevia kysymyksiä, esimerkiksi niitä, jotka liittyvät toimintojen kuvauksiin, ja parantamaan edelleen asetuksen täytäntöönpanoa. 4. E-PRTR-asetuksen täytäntöönpanon tila jäsenvaltioissa 4.1. Yleistä Kaikki EU:n jäsenvaltiot, Norja, Islanti, Liechtenstein, Sveitsi ja Serbia ovat panneet E-PRTR-asetuksen täytäntöön. Vuosina 2007–2009 jäsenvaltiot ilmoittivat pyydetyt tiedot tyydyttävällä tavalla. Tämä näkyy rekisterissä saatavilla olevina kattavina tietoina. Tämä tulos on kannustava, kun otetaan huomioon, että uuden ilmoitusjärjestelmän käyttöönotto edellyttää yleensä tiettyä oppimisprosessia kaikilta siihen osallistuvilta tahoilta. Puuttuvista tiedoista johtuvat ongelmat liittyivät luultavasti tiettyihin tulkintakysymyksiin. Ne koskivat erityisesti maaperään kulkeutuvia päästöjä, mukaan lukien kaatopaikkojen suotovesistä ilmoittaminen. Jotkin ilmoitetuista täytäntöönpano-ongelmista johtuvat toimivaltaisen viranomaisen ilmeisestä resurssipulasta, minkä vuoksi tietojen laatua ei ole voitu tarkastaa riittävällä tavalla ennen tietojen toimittamista komissiolle. Lisäksi yhden jäsenvaltion osalta on edelleen ratkaisematta kysymys, joka liittyy asetukseen perustuvaan tietojen luottamuksellisuuteen. Asetuksen 5 artiklan 4 kohdan mukaan toiminnanharjoittajien, joihin sovelletaan E-PRTR-asetusta, on toimitettava toimivaltaisille viranomaisille parhaita saatavilla olevia tietoja epäpuhtauksien päästöistään ja siirroistaan. Lisäksi kansallisten toimivaltaisten viranomaisten on asetuksen 9 artiklan 1 kohdan ja 2 kohdan mukaan arvioitava tietojen laatua ja tarkistettava, ovatko yksittäisten laitosten antamat tiedot riittävän täydellisiä, johdonmukaisia ja tarkkoja. Tehty arviointi on osoittanut, että E-PRTR-tietojen täydellisyys vaihtelee. Tietoja ilmoitettiin johdonmukaisesti suurimmista ilman epäpuhtauspäästöistä mutta vähemmän kattavammin veteen kulkeutuvista päästöistä ja jätteen siirroista. Maaperään kulkeutuvista päästöistä ilmoitettiin heikommin. Tällaiset ongelmat saattavat estää suurta yleisöä sekä kansallisia ja EU:n viranomaisia käyttämästä E-PRTR-tietoja. Tämä saattaa myös vaikuttaa mahdollisuuteen noudattaa EU:n tai kansainvälisiä ilmoitusvelvoitteita[12]. 4.2. Päästöt ilmaan Koska ilmanlaatua on tarve hallinnoida aikaisempaa kohdennetummin myös kansallisella, alueellisella ja paikallisella tasolla, kansallisten päästötietojen luokittelu on E-PRTR:n yksi suurimmista lisäarvoista. Typen oksidien, rikkidioksidin ja hiilidioksidin päästöjen ilmoittaminen kansallisella tasolla on lähestulkoon saatettu päätökseen, ja se on osoittautunut johdonmukaiseksi muiden kansainvälisten ilmoitusvelvoitteiden tai kartoitusten kanssa. Muiden epäpuhtauksien ilmoittaminen osoittaa vaihtelevassa määrin jonkinlaista epäjohdonmukaisuutta verrattuna muihin kansainvälisiin kartoituksiin. Joissakin tapauksissa kansalliset ilmoitukset eivät kattaneet tietoja, jotka oli tarkoitus ilmoittaa oppaaseen sisältyvän ohjeellisen teollisuusalaluettelon ja todennäköisten epäpuhtauksien mukaisesti. Tämä voi johtua ilmoittamisessa olevista puutteista, oppaassa olevista epätarkkuuksista tai yksittäisten laitosten ominaispiirteistä. 4.3. Päästöt ja siirrot veteen Veteen kulkeutuvien päästöjen ilmoittamista voidaan pitää riittävänä, vaikka se onkin epätäydellisempää kuin ilmaan kulkeutuvien päästöjen ilmoittaminen. Ongelmat, joita veteen kulkeutuvien päästöjen ilmoittamisessa on havaittu, johtuvat useista epäpuhtauksista, erityisesti niistä, jotka ovat peräisin yhdyskuntajätevesien käsittelylaitoksista. Nämä päästöt eroavat vaihtelevassa määrin päästöistä, joita olisi odotettu oppaaseen sisältyvän teollisuudenaloja ja todennäköisiä epäpuhtauksia koskevan ohjeellisen luettelon perusteella. Päästöilmoitusten puuttuminen voi johtua siitä, että asianmukaisia päästötekijöitä tai analyysimenetelmiä ei ole ollut saatavilla rutiinimittausten tekemiseksi joistakin vesialan puitedirektiivin prioriteettiaineista. Myös kaatopaikkojen suotovesien ilmoittamista on selkeytettävä. Lisäksi erityisenä ongelmana ovat vähäiset ilmoitustiedot klooripyrifossista, heksaklooributadieenista, isoproturonista, etyleenioksidista, tetrakloorietyleenistä, tetrakloorimetaanista ja trikloorietyleenistä. 4.4. Päästöt maaperään Ilmaan ja veteen kulkeutuviin päästöihin verrattuna ilmoituksia maaperään kulkeutuvista päästöistä on vain vähän ja vain muutamasta jäsenvaltiosta. Koska käytettävissä ei ole muita julkisesti saatavilla olevia tietolähteitä, joita voitaisiin käyttää tietojen todentamiseksi, maaperään kulkeutuvista päästöistä ei voida vielä tehdä selkeitä päätelmiä. Kuten maaperän teemakohtaisen strategian täytäntöönpanoa koskevassa tiedonannossa[13] jo todetaan, E-PRTR on mahdollisesti tärkeä väline, jonka avulla voidaan jäljittää teollisuuden epäpuhtauksia, ja siksi komissio kannustaa parantamaan sen täytäntöönpanoa. On ilmeistä, että maaperään kulkeutuvien päästöjen tulkinnassa on eroja jäsenvaltioittain. Tämä ongelma on ratkaistava. 4.5. Jätteen siirrot Laitosten E-PRTR-asetuksen nojalla tekemää vaarallisen ja tavanomaisen jätteen siirroista ilmoittamista on verrattu vuoden 2008 tietoihin, jotka jäsenvaltiot ovat ilmoittaneet jätetilastoasetuksen (EC) N:o 2150/2002 mukaisesti. E-PRTR-asetuksen mukainen ilmoittaminen kattaa ainoastaan suurista yksittäisistä laitoksista peräisin olevan vaarallisen ja tavanomaisen jätteen siirrot, kun taas jätetilastoasetus kattaa kokonaisia teollisuudenaloja ja koskee tiettyihin jäteluokkiin kuuluvan jätteen syntymistä, ja tiedot kerätään hallinnollisten lähteiden, kyselyiden, tilastollisten estimointimenetelmien tai näiden yhdistelmän avulla. Näin ollen näiden kahden välineen nojalla tehdyt ilmoitukset ovat erilaisia. Tämä analyysi on kuitenkin osoittanut, että E-PRTR-asetuksessa asetettujen päästökynnysten mukaan on ilmoitettu ainoastaan noin 39 prosenttia vaarallisesta jätteestä ja 17 prosenttia tavanomaisesta jätteestä. Eri teollisuudenalojen välillä on tässä suuria eroja. Vaikka on ilmeistä, että madaltamalla E-PRTR-asetuksen mukaisen vähimmäisilmoituskynnystä voitaisiin kattaa useampia jätesiirtoja, nämä kaksi välinettä täydentävät toisiaan ja tarjoavat yhdessä toistaiseksi riittävän hyödyllisen tietopohjan. 5. Mahdollisuudet parantaa E-PRTR:n toimintaa edelleen Toiminnallisen E-PRTR:n luominen on haastava tehtävä, jossa on mukana useita julkisia ja yksityisiä sidosryhmiä. Tämän ensimmäisen täytäntöönpanokauden arvioinnin perusteella komissio katsoo, että asetus on pantu täytäntöön suhteellisen hyvin. Asteittaisia parannuksia voitiin seurata vuodesta toiseen sitä mukaa, kun jäsenvaltiot ja muut sidosryhmät saivat kokemusta E-PRTR:n toiminnasta. Kun tilannetta verrataan E-PRTR-asetuksen antamista edeltävään aikaan, eurooppalaiset yleensä, analyytikot, strategiset suunnittelijat ja päättäjät voivat nyt helpommin tutustua kattaviin tietoihin sellaisten päästöjen tyypeistä ja määristä, jotka ovat peräisin suurimmista teollisuuden toiminnoista ja ilman hajakuormituslähteistä. Arvioinnin tulokset osoittavat, että asetuksen uudelleentarkastelu olisi ennenaikaista, mutta joitakin parannuksia voitaisiin tehdä muun muassa siten, että komissio tarkistaa oppaitaan. Erityistä huomiota kiinnitetään ilmoitettujen tietojen laadun ja täydellisyyden parantamiseen sekä E-PRTR-tietojen käytön lisäämiseen. Tarvittaessa toteutetaan myös täytäntöönpanon valvontatoimia. 5.1. Tietojen laadun parantaminen ja käyttäjien luottamuksen lisääminen Parantamalla rekisterin luotettavuutta ja laatua voidaan lisätä kuluttajien luottamusta ja siten rekisterin tietojen käyttöä. Komissio aikoo tarkistaa opasta, erityisesti siltä osin kuin on kyse asetuksen soveltamisalasta ja tulkinnasta. Se aikoo täsmentää määritelmiä (esimerkiksi maaperään kulkeutuvien päästöjen ja suotovesien osalta) ja selventää, mitä ilmoituksen osia voidaan pitää luottamuksellisina. Lisäksi se aikoo käsitellä joitakin muita erityisiä kysymyksiä, esimerkiksi osatoimintoja, jotka olisi ilmoitettava, ja tarkistaa eri toiminnoista todennäköisesti aiheutuvien epäpuhtauksien luetteloa. Jäsenvaltioiden odotetaan tehostavan toimiaan ilmoitettujen tietojen laadun varmistamiseksi. E-PRTR-asetuksessa säädetään, että toiminnanharjoittajien on varmistettava tietojen laatu ja että toimivaltaisen viranomaisen tehtävänä on arvioida sitä. Toimitettujen tietojen täydellisyys, johdonmukaisuus ja luotettavuus on tarkastettava perusteellisemmin ennen tietojen toimittamista edelleen komissiolle. Jäsenvaltioiden ei pitäisi korvata omia laatutarkastuksiaan EYK:n epävirallisella tarkastelulla ilmoitettujen tietojen oikaisemiseksi. Meneillään olevassa asetuksen täytäntöönpanon toisessa vaiheessa komissio aikoo edistää toiminnanharjoittajien ja jäsenvaltioiden vastuuta tietojen laadusta. Tarvittaessa tässä yhteydessä käytetään rikkomusmenettelyitä. Sitä mukaa kuin vastuu tietojen laadun varmistamisesta siirtyy jäsenvaltioille, kansallisten tietojen järjestelmällistä tarkastelua EU:n tasolla vähennetään. Jäsenvaltioita kannustetaan kehittämään edelleen niitä hyviä kansallisia toimintatapoja, jotka syntyivät EYK:n epävirallisen tarkastelun yhteydessä asetuksen ensimmäisten täytäntöönpanovuosien aikana. Jotta kansallisten tietojen laatu pysyisi korkeana, mahdollisuus toimittaa tiedot uudelleen säilytetään. Komissio tukee jatkossakin asiaa koskevien asiantuntijaryhmien osallistumista tähän prosessiin. Kemikaaleja käsittelevää vesialan puitedirektiivin työryhmää kannustetaan jakamaan kokemuksensa veteen kulkeutuvia yhdisteitä koskevien päästötekijöiden laadinnasta E-PRTR:ää käsittelevän asiantuntijaryhmän kanssa. Komissio kannustaa myös tiivistämään yhteistyötä E-PRTR:ää käsittelevän asiantuntijaryhmän ja muiden asiantuntijaryhmien, kuten ilmanlaatua koskevien direktiivien täytäntöönpanoa ja kansallisia päästörajoja koskevaa direktiiviä käsittelevien asiantuntijaryhmien, kanssa. 5.2. Tietojen käytön ja vaihdon parantaminen E-PRTR-verkkosivustoa parannetaan siten, että lisätään käyttäjäystävällisyyttä seuraavien prioriteettien mukaisesti: toimivuuden, sivustolla liikkumisen ja hakutoimintojen parantaminen, teknisten tietojen lisääminen esitettyyn tietoon, terminologian standardointi ja linkkien luominen tietokokonaisuuksiin, jotka on jätetty muiden ilmoitusvelvoitteiden mukaisesti. Komissio aikoo tutkia mahdollisuuksia edistää E-PRTR:n käyttöä tieteellisen, teknisen ja poliittisen analysoinnin alalla sekä suuren yleisön tietoisuuden lisäämisen tarkoituksessa. Kun otetaan huomioon nykyiset ehdotukset tai joidenkin ympäristöseurantaa koskevien ilmoitusjärjestelmien tarkistaminen, E-PRTR:n käyttö ja vaikutusala todennäköisesti kasvavat entisestään. Tässä yhteydessä teollisuuspäästödirektiivin 2010/75/EU ja päästökauppajärjestelmädirektiivin 2004/101/EY täytäntöönpanon eteneminen ja ilman pilaantumisen torjuntaa koskevan teemakohtaisen strategian meneillään oleva uudelleentarkastelu tarjoavat mahdollisuuksia luoda lisää synergioita tiedonsiirtojen välillä. Erityisesti sellaisia synergioita pyritään luomaan, jotka helpottavat parasta käytettävissä olevaa tekniikkaa koskevien vertailuasiakirjojen laatimista ja uudelleentarkastelua komission täytäntöönpanopäätöksen 2012/119/EU mukaisesti. 5.3. E-PRTR-asetuksen oikeusperustan lähempi tarkastelu ja yhteydet muuhun lainsäädäntöön Komissio aikoo tutkia uudelleen tarvetta tarkistaa asetusta, jotta se palvelisi paremmin tavoitteitaan ja EU:n sidosryhmien etuja. Komissio esittää tarkistuksen tulokset toisessa kolmivuotisessa kertomuksessaan E-PRTR-asetuksen täytäntöönpanosta, joka kattaa vuodet 2013–2015. Siihen sisällytetään myös arvio eroista E-PRTR-asetuksen, teollisuuspäästödirektiivin ja EU:n muun lainsäädännön soveltamisalassa. 6. Päätelmä Yhdennetty ja yhdenmukainen E-PRTR on tärkeä väline, jonka avulla voidaan lisätä tietopohjaa, jotta voidaan hoitaa kustannustehokkaalla ja läpinäkyvällä tavalla ilmaa, vettä ja maaperää. E-PRTR:n käyttöönoton myötä on voitu merkittävällä tavalla lisätä läpinäkyvyyttä teollisuuspäästöjen tyyppien ja määrien sekä ympäristönseurannan alalla. E-PRTR sisältää ainutlaatuisen tietokokonaisuuden laajasta kirjosta epäpuhtauksia ja kattaa päästöt ja siirrot ympäristön kaikkiin osa-alueisiin. E-PRTR perustuu alhaalta ylöspäin suuntautuvaan lähestymistapaan. Komission tekemä arviointi asetuksen täytäntöönpanosta osoittaa, että täytäntöönpano on ollut kohtuullisen menestyksekästä. Jäsenvaltiot omaksuivat uudet velvoitteensa ripeästi, ja useimpia epäpuhtauspäästöjä koskeva tietojenkeruu, arviointi ja toimittaminen komissiolle on nyt saatu päätökseen luotettavalla tavalla. Lisäparannuksia tarvitaan kuitenkin vielä, ja niihin on hyvät mahdollisuudet. Tässä kertomuksessa esitetyt toimet auttavat käsittelemään joitakin niistä kaikkein tärkeimmistä kysymyksistä, joita uudelleentarkastelun aikana on havaittu, ja edistämään E-PRTR:ää tavalla, joka parantaa sen käytettävyyttä edelleen ja kannustaa sen sisältämien tärkeiden ympäristötietojen laajempaan käyttöön. Nämä toimenpiteet toteutetaan asianmukaisessa tärkeysjärjestyksessä, jotta huomio voidaan kohdistaa tehokkaasti niihin toimiin, joissa on suurinta potentiaalia. [1] ”Päästöllä” tarkoitetaan epäpuhtauksien joutumista ympäristöön ihmisen tahallisen tai tahattoman, rutiininomaisen tai muun kuin rutiininomaisen toiminnan johdosta, mukaan lukien vuoto, erittyminen, purkautuminen, injektointi, hävittäminen tai mereen laskeminen, tai sellaisten viemärijärjestelmien kautta, joissa jätevettä ei loppukäsitellä. [2] ”Siirrolla laitoskokonaisuuden ulkopuolelle” tarkoitetaan hyödynnettäväksi tai käsiteltäväksi tarkoitetun jätteen ja jätevedenkäsittelyyn tarkoitetussa jätevedessä olevien epäpuhtauksien liikkumista laitoskokonaisuuden rajojen yli. [3] Yleissopimus tiedon saannista, kansalaisten osallistumisoikeudesta sekä muutoksenhaku- ja vireillepano-oikeudesta ympäristöasioissa. [4] http://prtr.ec.europa.eu/ [5] Final report, Three years of implementation of the E-PRTR, Supporting study for the European Commission, Umweltbundesamt GmbH Austria, tilaajana ympäristöasioiden pääosasto (DG ENV). [6] Yhdeksän merkittävää teollisuudenalaa ovat energia, metallien tuotanto ja jalostus, mineraaliteollisuus, kemianteollisuus, jätevesien käsittely ja jätehuolto, paperin ja puun tuotanto ja jalostus, voimaperäinen karjankasvatus ja vesiviljely, elintarvike- ja juomateollisuuden eläin- ja kasvituotteet sekä muut. [7] Direktiivi 2001/81/EY. [8] Direktiivi 2003/87/EY. [9] Direktiivi 91/271/ETY. [10] Asetus (EY) N:o 2150/2002. [11] http://prtr.ec.europa.eu/docs/EN_E-PRTR_fin.pdf [12] Esimerkiksi päästökartoitustiedot, joita edellytetään kansallisia päästörajoja koskevassa direktiivissä, valtiosta toiseen tapahtuvaa ilman epäpuhtauksien kaukokulkeutumista koskevassa yleissopimuksessa ja EU:n päästökauppajärjestelmässä. [13] COM(2012) 46.